Søren Krarup (DF), 2003-02-07:
Dette lovforslag er vi ubetinget tilhængere af, ligesom vi i al beskedenhed anser os selv for at være en slags initiativtager til det.
Det er på tide, at der sættes kraftigt ind for at få afviste asylansøgere sendt tilbage til det land, de hører hjemme i.
Der har efter vores mening været alt for meget mangel på konsekvens og alt for stor svaghed i danske myndigheders håndhævelse af deres egne afgørelser.
Når der er givet afslag på asyl, så skal den afviste asylansøger naturligvis rejse tilbage til sit hjemland, og vil han det ikke, fordi han finder det mere fordelagtigt at blive i det Danmark, der har afvist ham, skal han selvsagt tvinges til det.
Asylansøgere skriver ikke selv loven og bestemmer ikke selv vilkårene.
De skal ikke afgøre, hvem der har ret til at være i Danmark, og fatter de det ikke med det gode, må myndighederne sørge for at det bliver gennemtvunget med det onde, dvs. med magt.
I den forbindelse er vi også tilfredse med, at det udstrakte misbrug af begrebet humanitær opholdstilladelse begrænses via den erklæring, som asylansøgere skal underskrive på et tidligt stadium.
Alt for ofte har vi jo oplevet, hvordan § 9 b i udlændingeloven er blevet benyttet som en bekvem udvej til at forhindre den udsendelse, som Flygtningenævnet har besluttet.
Når der således var sagt nej, så kunne henvisningen til væsentlige hensyn af humanitær karakter trækkes af stalden af smarte advokater og asylansøgere og benyttes til at trække tiden ud, somme tider så længe, at man tiltvang sig permanent opholdstilladelse.
Dette skal stoppes, det lægges der op til i dette lovforslag, ligesom det også skal stoppes, at danskere søger at forhindre myndighedernes afgørelse ved hjælp af illegalitet, hvor de skjuler flygtninge under jorden.
Jeg vil ikke anfægte sådanne danskeres idealisme, men jeg vil anfægte, at en påstået idealisme skal være gratis, når den bryder loven.
Tvinger din samvittighed dig til at handle mod loven, så må du netop i samvittighedens navn kræve straf, når du gribes af lovens håndhævere.
Alt andet er umoralsk.
Derfor er det nødvendigt, at der bliver tale om utvetydig straf, eller lad mig sige om en minimumsstraf af dem, der via illegalitet vil ophæve Flygtningenævnets afgørelse.
Vi vil i Danmark ikke længere være til grin for vores egne penge, hvis jeg må bruge et populært udtryk.
Vi vil ikke fortsat acceptere, at Danmark er et tagselvbord, hvor enhver fremmed selv bestemmer varigheden og maden. Vi vil have, at dansk lov bestemmer i Danmark, og vi vil have en dansk lov, der er klar og konsekvent, og hvor lovens ord føres ud i livet.
Derfor hilser vi dette lovforslag velkommen, idet vi dog vil sige til integrationsministeren, at gode ord i en god lov gør det ikke, nu vil vi se handling, hvad angår hjemsendelser. Der er i øjeblikket tusindvis af afghanere, der har fået afslag på asyl.
Hvorfor er de ikke sendt hjem?
Vi har tidligere taget føringen, hvad angår udlændingelovgivning og praksis.
Vi behøver ikke at vente på et fodslæbende EU, men kan selv chartre nogle maskiner, som kan flyve afghanere hjem.
Vi kan og skal handle nu.
Vi i Dansk Folkeparti føler trang til at gå tilbage i danmarkshistorien og bruge Tordenskjolds ord over for integrationsministeren: Hvad dælen nøler I efter?